**Markus Palmroth** (s. 25. tammikuuta 1989 Turku) on suomalainen entinen jääkiekkopuolustaja. Hänet tunnettuun varsin fyysisenä ja jäähyherkkänä pelaajana. Palmorth pelasi urallaan Turun Palloseuran SM-liigajoukkueessa yhteensä 133 runkosarja ja kaksi playoff-ottelua tehopistein 7+15=22 ja keräten 256 jäähyminuuttia. Hänellä oli myös hallussaan SM-liigan runkosarjan yhden ottelun jäähyennätys, jonka Palmroth keräsi 59 minuutillaan 25. tammikuuta 2014 Jokereita vastaan.

Ura
---

Palmroth oli Turun Palloseuran kasvatti. Hän voitti B-nuorten SM-hopeaa vuonna 2007 ja A-nuorten SM-hopeaa vuonna 2009. Palmroth teki vuoden mittaisen sopimuksen TPS:n SM-liigajoukkueen kanssa syyskuussa 2009. Hän ei kuitenkaan pelannut kauden 2009–2010 aikana otteluakaan SM-liigassa. Miesten pelit tulivat Palmrothille tutuksi kuitenkin Mestis-joukkue TuTosta, jonne hän siirtyi lainalle lokakuussa 2009. Hänen kauttaan siellä lyhensi kuitenkin polvivamma, jonka takia Palmroth pelasi vain kymmenen runkosarja- ja kolme playoff-ottelua tehopistein 0+3=3. Hän pelasi kauden aikana myös viisi ottelua TPS:n A-nuorissa. Toukokuussa 2010 Palmroth teki vuoden mittaisen jatkosopimuksen TPS:n kanssa.

Palmroth debytoi SM-liigassa 16. syyskuuta 2010 heti kauden 2010–2011 avausottelussa Hämeenlinnan Pallokerhoa vastaan, jolloin hän sai jääaikaa 16.15 minuuttia. Yhteensä Palmroth teki kauden aikana SM-liigassa 26 runkosarjaottelussa kaksi syöttöpistettä. Hän pelasi ison osan kaudestaan myös lainalla TuTossa. Huhtikuussa 2011 Palmroth teki kaksivuotisen jatkosopimuksen TPS:n kanssa. Kausi 2011–2012 oli hänelle ensimmäinen kokonainen SM-liigassa ja se toi Palmrothille 59 runkosarja- ja kahdessa playoff-ottelussa tehot 4+8=12. Hänen liigauransa avausmaali syntyi kauden kolmannessa ottelussa 23. syyskuuta 2011 Saimaan Palloa vastaan. Palmroth keräsi runkosarjassa myös 101 jäähyminuuttia, joilla hän sijoittui jäähypörssissä kymmenenneksi.

Syyskauden 2012 Palmroth kärsi mykoplasman aiheuttamasta väsymysoireyhtymästä. Hän palasi kaukaloihin tammikuussa 2013 ja haki kolmen ottelun verran pelituntumaa TuTosta. SM-liigassa Palmroth pelasi loppukauden 2012–2013 aikana 13 runkosarjaottelun verran. Kaudella 2013–2014 hän sijoittui 103 minuutillaan liigan jäähypörssissä viidenneksi. Palmroth rikkoi myös SM-liigan kaikkien aikojen yhden ottelun jäähyennätyksen (Kimmo Pikkarainen, 56 minuuttia kauden 2002–2003 pudotuspeleissä) 59 minuutillaan 25. tammikuuta 2014 Jokereita vastaan. Hän sai ottelussa yhden kahden minuutin jäähyn ryntäämisestä sekä yhteensä 55 jäähyminuuttia väkivaltaisuudesta, joista jälkimmäinen 5+20-minuutin rangaistus tuli tappelusta Antti Tyrväisen kanssa. Palmrothin ennätyksen rikkoi myöhemmin Patrik Moisio kevään 2016 pudotuspeleissä. Palmrothin jäähymäärä on kuitenkin edelleen runkosarjan ennätys, joka oli aiemmin Raimo Helmisen hallussa 55 minuutilla kaudella 2001–2002.

Syyskuussa 2014 Palmroth ilmoitti lopettavansa pelaajauransa 25-vuotiaana keskittyäkseen liiketalouden opiskeluun Turun kauppakorkeakoulussa. Hänellä ei omiensa sanojensa mukaan myöskään ollut enää intohimoa jatkaa jääkiekkoilua.

Muuta
-----

Palmrothin isoveli Henri pelaa II-divisioonaa Paimion Hakan riveissä. Hän on aiemmin pelannut myös SM-liigaa TPS:ssä. Heidän pikkuveljensä Peter Palmroth pelaa II-divisioonaa puolestaan Chiefsissa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2009–2010 | TuTo | Mestis | 10 | 0 | 3 | 3 | 4 | 3 | 0 | 0 | 0 | 0 |
| 2010–2011 | TuTo | Mestis | 13 | 3 | 2 | 5 | 14 | – | – | – | – | – |
|  | TPS | SM-liiga | 26 | 0 | 2 | 2 | 32 | – | – | – | – | – |
| 2011–2012 | TPS | SM-liiga | 59 | 4 | 8 | 12 | 101 | 2 | 0 | 0 | 0 | 0 |
| 2012–2013 | TuTo | Mestis | 3 | 0 | 0 | 0 | 6 | – | – | – | – | – |
|  | TPS | SM-liiga | 13 | 1 | 2 | 3 | 20 | – | – | – | – | – |
| 2013–2014 | TPS | SM-liiga | 35 | 2 | 3 | 5 | 103 | – | – | – | – | – |
| 4 kautta | yhteensä | SM-liiga | 133 | 7 | 15 | 22 | 256 | 2 | 0 | 0 | 0 | 0 |

Lähteet
-------

* Markus Palmroth The Internet Hockey Databasessa (englanniksi)
* Markus Palmroth *Elite Prospects*. Everysport Media Group AB.  (englanniksi)

### Viitteet

1. 1 2  Leppäsyrjä, Jussi: Sointu: Palmun tappelu ainoa hyvä asia *TS Kiekko*.  31.1.2014. Turun Sanomat. Viitattu 28.3.2014.
2. ↑  Markus Palmroth – Jatkoaika.com – Kaikki jääkiekosta
3. 1 2 3 4 5  Markus Palmroth *Elite Prospects*. Everysport Media Group AB.  (englanniksi)
4. ↑  TPS solmi sopimuksia nuorten kanssa  8.9.2009. Jatkoaika.com. Viitattu 19.9.2010.
5. ↑  TuTolle uusia pelaajia  2.10.2009. Jatkoaika.com. Viitattu 19.9.2010.
6. ↑  Niemismaa, Tuomas: TuTon kevättodistukset  31.5.2010. Jatkoaika.com. Viitattu 19.9.2010.
7. ↑  TPS kiinnitti junioreita  31.5.2010. Jatkoaika.com. Viitattu 1.8.2010.
8. ↑  Tilastot – Liiga  16.9.2010. Liiga. Viitattu 1.8.2012.
9. ↑  TuTo vahvistuu TPS-kolmikolla  26.11.2010. Jatkoaika.com. Viitattu 1.8.2010.
10. ↑  TPS:lle uusia valmentajia ja pelaajasopimuksia  11.4.2011. Jatkoaika.com. Viitattu 1.8.2010.
11. ↑  Tilastot – Liiga  23.9.2011. Liiga. Viitattu 1.8.2012.
12. ↑  Markus Palmroth hakee tuntumaa TUTOsta  22.1.2013. Jatkoaika.com. Viitattu 15.3.2013.
13. ↑  Strozyk, Matias: TPS:n pelaaja-arvioinnit 2012–2013: Murheenkryyni 3.0  13.3.2013. Jatkoaika.com. Viitattu 15.3.2013.
14. ↑  Raportti – Liiga  25.1.2014. Liiga. Viitattu 28.3.2014.
15. ↑  Patrik Moisio rikkoi yhden ottelun jäähyennätyksen  19.3.2016. Jatkoaika.com. Viitattu 31.3.2016.
16. ↑  IL: 25-vuotias liigakiekkoilija lopettaa uransa  16.9.2014. Jatkoaika.com. Viitattu 16.9.2014.